b'\n_START_ARTICLE_\nHenri Fantin-Latour\n_START_PARAGRAPH_\nAnri Fanten-Laturas (pranc. Henri Fantin-Latour, 1836\xe2\x80\x931904 m.)\xc2\xa0\xe2\x80\x93 XIX a. antros pus\xc4\x97s Pranc\xc5\xabzijos tapytojas, litografas ir iliustratorius, geriausiai \xc5\xbeinomas g\xc4\x97li\xc5\xb3 natiurmortais.\n_START_SECTION_\nBiografija\n_START_PARAGRAPH_\nAnri Fanten-Laturas (piln. Ignace-Henri-Th\xc3\xa9odore Fantin-Latour) gim\xc4\x97 1836 m. sausio 14 d. Grenoblyje. Jo t\xc4\x97vas, potret\xc5\xb3 tapytojas, buvo pirmuoju dail\xc4\x97s mokytoju. 1841 m. A. Fanten-Laturas su \xc5\xa1eima persik\xc4\x97l\xc4\x97 \xc4\xaf Pary\xc5\xbei\xc5\xb3, mok\xc4\x97si pas Horace Lecoq de Boisbaudran Auk\xc5\xa1tojoje dail\xc4\x97s mokykloje. Jis i\xc5\xa1gars\xc4\x97jo ir geriausiai \xc5\xbeinomas g\xc4\x97li\xc5\xb3 natiurmortais. Profesiniais ry\xc5\xa1iais dailininkas buvo pa\xc5\xbe\xc4\xafstamas su reik\xc5\xa1mingiausiais to meto Pranc\xc5\xabzijos dailininkais: Engru, Delakrua, G. Kurb\xc4\x97, E. Man\xc4\x97, K. Koro. Be g\xc4\x97li\xc5\xb3 paveiksl\xc5\xb3, dailininkas pagars\xc4\x97jo savo \xc5\xbeymi\xc5\xb3j\xc5\xb3 koleg\xc5\xb3 portretais. Per D\xc5\xbe. Vistler\xc4\xaf ir D\xc5\xbe. E. Mil\xc4\x97 dailininkas surado r\xc4\x97m\xc4\x97j\xc5\xb3 ir rink\xc4\x85 Anglijoje. Savo k\xc5\xabrybos pob\xc5\xabd\xc5\xbeiu A. Fanten-Laturas i\xc5\xa1liko tradiciniu dailininku, suk\xc5\xabr\xc4\x97 savit\xc4\x85 stili\xc5\xb3, prat\xc4\x99s\xc4\x97 XVIII a. pranc\xc5\xabz\xc5\xb3 tapytojo \xc5\xbd. \xc5\xa0ardeno tradicij\xc4\x85. Nors dailininkas buvo pa\xc5\xbe\xc4\xafstamas su impresionistais, bet jam buvo svetima plenerin\xc4\x97 tapyba ir akimirkos \xc4\xafsp\xc5\xabd\xc5\xbei\xc5\xb3 fiksavimas drob\xc4\x97je. Pripa\xc5\xbeinimo A. Fanten-Laturas siek\xc4\x97 oficialiame Pary\xc5\xbeiaus salone, o ne nepriklausomose impresionist\xc5\xb3 parodose. 1876 m. Salone dailininkas pademonstravo litografij\xc4\x85, dedikuot\xc4\x85 kompozitoriui H. Berliozui, ir v\xc4\x97lyvuosius gyvenimo metus daugiau skyr\xc4\x97 litografijos k\xc5\xabriniams, \xc4\xafkv\xc4\x97ptiems H. Berliozo, R. Vagnerio muzikos k\xc5\xabrini\xc5\xb3. Jis iliustravo Vagnerio (1886) ir Berliozo (1888) biografijas. Anri Fanten-Laturas mir\xc4\x97 1904 m. rugpj\xc5\xab\xc4\x8dio 25 d. Bur\xc4\x97 kaime (\xc5\xbdemutin\xc4\x97 Normandija). Palaidotas Pary\xc5\xbeiaus Monparnaso kapin\xc4\x97se. Jo k\xc5\xabryb\xc4\x85 galima suskirstyti \xc4\xaf tris grupes: g\xc4\x97li\xc5\xb3 natiurmortus, portretus ir mitologines/fantastines scenas. Jo \xc5\xbemona Viktorija Fanten-Latur (merg. Dubourg, 1840\xe2\x88\x921926) taip pat buvo tapytoja, daugiausiai tap\xc4\x97 g\xc4\x97les.'